Dvorac Erdödy-Rubido

Dvorac Erdödy-Rubido u Gornjoj Rijeci - kasnorenesansni dvorac u Gornjoj Rijeci kod Križevaca. Nastao je na mjestu stare kurije. Sagradio ga je Gašpar Orehovački (Orehoczy) u drugoj polovici 17. stoljeća. Dvorac je nastao kada se vlastelin Orehovački preselio u Gornju Rijeku iz dvorca na Malom Kalniku, kojeg su srušili Tatari. Kasnije je dvorac u vlasništvu obitelji Chamaré pa Sidonije Erdödy Rubido, prve hrvatske operne pjevačice, koja je navodno u lijevoj kuli dvorca prvi put pjevala hrvatsku himnu "Lijepa naša". Veletrgovci Gorjani vlasnici su dvorca od 1939. godine, a početkom Drugog svjetskog rata pobjegli su. Pola dvorca pripada državi, a pola trgovcu Turku iz Gornje Rijeke. Dvorac je postao logor za Židove. Ima oblik slova U, na pročelju su dvije cilindrične kule. Oko dvorca je park, a ispred dvorca drvored. U parku ima raznolikih vrsta drveća kao što su: sekvoja, čuga, duglazija, sitkanska smreka, ariš, jablan, bijeli bor, crni bor, pačempres, američki borovac, platana, žalosna vrba itd. Park je obnovio vrtlar Sibera iz Varaždina 1956. godine. Danas u dvorcu od inventara nije ništa sačuvano. Dvorac je 2007. prodan privatnoj tvrtki.